-Jeg tror faktisk mange tromsøværinger ikke vet at det går et ishockey-VM?i Tromsø i romjula, forteller leder i ishockeyklubben Chris Fenton.

Og ja - fra 29. desember braker det løs i ishockeyhallen, i B-VM for jenter U18. Seks lag (Japan, Slovakia, Østerrike, Norge, Ungarn og Storbritannia) konkurrerer i 15 kamper, hvor vinneren sendes videre til A-VM.

Imponert over Tromsø

Fenton sier ishockeyklubben er stolt og klare for arrangementet:

- Det er ganske utrolig å få arrangere B-VM bare et år etter oppstarten, forklarer han.

Og han får støtte fra generalsekretær i ishockeyforbundet, Jon Haukeland.

- Det er imponerende hva man har fått til her oppe i Tromsø, og det beviser bare at vi har rett når vi sier det ligger et enormt potensiale her nordpå, forklarer han.

- Håper det blomstrer videre

Han overvar gårsdagens generalprøve, en spennende vennskapskamp mellom Norge og Japan som til slutt endte 4-5.

- Vi er her for å observere og hjelpe til. Det er jo et relativt urutinert men dyktig mannskap her oppe, og å arrangere B-VM krever mye samarbeid og erfaring, sier han, og legger til:

- Dette ser ut til å bli et veldig bra opplegg, så her er det bare å komme, smiler han.

Generalsekretæren sier til Nordlys at man håper veksten i nord bare fortsetter.

- Vi har jo sett en fascinerende utvikling her oppe, nærmest over natta. Det viser at interessen for sporten er stor, så nå er det bare å få opp flere anlegg, sier han.

- Og både her og i Narvik har fasilitetene blitt kjempeflotte. Vi håper på å gjennomføre flere slike arrangementer her oppe på sikt, slutter han.